| Medaljeoversikt |
| --- |
| Konkurrerte for Sør-Afrikas flagg Sør-Afrika |
| Friidrett Afrikamesterskapet i friidrett |
| Sølv | 2018 Asaba |  Tresteg |
| Friidrett Juniorafrikamesterskapet i friidrett |
| Bronse | 2015 Addis Abeba |  Tresteg |

**Zinzi Chabangu** (født 28. september 1996) er en sørafrikansk friidrettsutøver som konkurrerer i lengdehopp og tresteg. Hun ble nasjonal mester i tresteg i 2019, og fikk sølv i tresteg under Afrikamesterskapet i friidrett 2018.

Idrettskarriere
---------------

### 2012 - 2013

Chabangu ble sørafrikansk ungdomsmester (U18) i tresteg i 2012, og hun kom på fjerdeplass i lengdehopp. I 2013 vant hun på nytt tresteg under det sørafrikanske U18-mesterskapet, og fikk sølv i lengde, og hun deltok i Sørafrikansk mesterskap i friidrett 2013, der hun kom på fjerdeplass i tresteg og tiendeplass i lengdehopp. Hun tresteg under det åpne sørafrikanske mesterskapet i mai, og deltok i Ungdoms-VM i friidrett 2013, der hun kom på tiendeplass i tresteg.

### 2014

Hun fikk sølv i tresteg under Sørafrikansk mesterskap i friidrett 2014, og kom på fjerdeplass i lengdehopp. I det åpne sørafrikanske juniormesterskapet i friidrett vant hun tresteg, og kom på tredjeplass i lengdehopp. Hun deltok i både lengdehopp og tresteg under Junior-VM i friidrett 2014, men nådde ikke finalerunden i disse øvelsene.

### 2015

Under Juniorafrikamesterskapet i friidrett 2015 fikk hun bronse i tresteg, bak Ese Brume og Esraa Samir Owis Mohamed. Hun deltok også i lengdehopp, der hun kom på 12.-plass. Hun vant 100 meter, lengdehopp og tresteg under det regionale Central Gauteng U23-mesterskapet i friidrett, og fikk sølv i begge hoppøvelsene under Central Gauteng-mesterskapet i friidrett. Hun deltok i det sørafrikanske juniormesterskapet i april, og fikk der gull i tresteg og sølv i lengdehopp. Under Sørafrikansk mesterskap i friidrett 2015 fikk hun bronse i begge hoppøvelsene, og kom på sjetteplass i 4 x 100 meter stafett. Hun satte der personlig rekord i tresteg med 13,14 meter. Denne forbedret hun ytterligere til 13,18 meter da hun kom på andreplass i det sørafrikanske universitetsmesterskapet. Hun vant tresteg under det åpne sørafrikanske mesterskapet i friidrett.

I juli deltok hun i Sommeruniversiaden 2015 i Sør-Korea, men nådde ikke finalerunden i lengdehopp og tresteg der. Hun fikk 17. beste resultat i kvalifiseringsrunden i lengdehopp, og 20. beste resultat i tresteg. Under Afrikalekene 2015 kom hun på femteplass i tresteg og sjuendeplass i lengdehopp.

### 2016

Hun vant tresteg under Nkwalu Invitational i februar, med ny personlig rekord på 13,60 meter. Under det sørafrikanske juniormesterskapet (U23/U20/U18/U16) i friidrett vant hun tresteg i U23-klassen, og fikk sølv i lengdehopp. Hun fikk også to medaljer under Sørafrikansk mesterskap i friidrett 2016, der hun kom på andreplass i tresteg og tredjeplass i lengdehopp med ny personlig rekord på 6,33 meter.

### 2017

Under Sørafrikansk mesterskap i friidrett 2017 kom Chabangu på andreplass i tresteg, og kom på femteplass i lengdehopp. Hun konkurrerte ikke internasjonalt dette året, men vant tresteg under to av stevnene i AGN League.

### 2018

I februar vant hun lengdehopp og kom på andreplass i tresteg under Central Gauteng-mesterskapet i friidrett. Hun kom på andrplass i begge hoppøvelsene under Sørafrikansk mesterskap i friidrett 2018, og fikk også sølv på 4 x 400 meter stafett sammen med Relay Team CGA. Hun deltok i det sørafrikanske universitetsmesterskapet, og vant der tresteg. I tillegg kom hun på tredjeplass i lengdehopp og sjuendeplass på 100 meter.

Under Afrikamesterskapet i friidrett 2018 kom hun på andreplass i tresteg, med 13,59 meter, kun slått av Grace Anigbata fra Nigeria. Hun representerte *Afrika* under Kontinentalcupen i friidrett 2018 i Ostrava, og kom der på fjerdeplass i tresteg.

### 2019

Hun vant tresteg under det sørafrikanske universitetsmesterskapet i friidrett i 2019, og kom på fjerdeplass i lengdehopp. Hun vant tresteg under Sørafrikansk mesterskap i friidrett 2019, og vant med det sin første nasjonale seniortittel. I dette mesterskapet kom hun på tredjeplass i lengdehopp, med ny personlig rekord på 6,55 meter.

Referanser
----------

1. ↑   World Athletics Database, World Athletics utøver-ID 280997[Hentet fra Wikidata]
2. 1 2 3 4 5 6 7 8 9  IAAF - *Zinzi Chabangu - Results*, besøkt 3. juli 2019.
3. ↑  Athletics South Africa - *ASA Senior & Combined Eevents Championships* Arkivert 3. juli 2019 hos Wayback Machine. besøkt 3. juli 2019.

Eksterne lenker
---------------

* (en) Zinzi Chabangu – World Athletics Rediger på Wikidata